ET Euroopa Liidu Teataja C 348/9

Ärakuulamise eest vastutava ametniku lõpparuanne (1)

COMP/39.092 – Vannitoa seadmed ja sisustus

2011/C 348/08

Käesolev juhtum on seotud kartelliga, mille kaudu vannitoa seadmete ja sisustuse tootjad kooskõlastasid hindu ja mahahindlusi Austrias, Belgias, Itaalias, Madalmaades, Prantsusmaal ja Saksamaal.

TAUST

Pärast seda, kui komisjon oli saanud korporatsioonilt Masco 15. juulil 2004 leebema kohtlemise taotluse vastavalt 2002. aasta leebema kohtlemise teatisele, korraldas ta kontrollid mitme sellise ettevõtja ja ettevõtjate ühenduse ruumides, kes tegutsevad vannitoa seadmete ja sisustuse valdkonnas Austrias, Belgias, Itaalias, Madalmaades ja Saksamaal. Pärast kontrolle esitasid leebema kohtlemise taotluse ka ettevõtjad Grohe, American Standard, Roca, Hansa ja Dornbracht. 2. märtsil 2005. aastal andis komisjon ettevõtjale Masco tingimusliku kaitse.

KIRJALIK MENETLUS

Vastuväited

Eespool nimetatud leebema kohtlemise taotluste ja seejärel teostatud uurimise alusel edastas komisjon 26. märtsil 2007 vastuväited 79 juriidilisele isikule, kes kuuluvad 19 kontserni (2). Komisjon asus esialgsele seisukohale, et adressaadid olid erinevas ulatuses ja erineva ajavahemiku jooksul osalenud Euroopa Liidu toimimise lepingu artikli 101 (EÜ asutamislepingu artikli 81) ja Euroopa Majanduspiirkonna lepingu artikli 53 ühes ja järjepidevas rikkumises vannitoa seadmete ja sisustuse turul, (3) mis hõlmab kuut liikmesriiki (4). Vastuväidete kohaselt kooskõlastasid adressaadid korrapäraselt hinnatõuse, määrasid kindlaks hindu ja vahetasid tundlikku äriteavet. Komisjon teatas kavatsusest võtta vastu otsus rikkumise kohta ja määrata trahvid vastavalt määruse (EÜ) nr 1/2003 (5) artiklitele 7 ja 23.

Toimikuga tutvumine

Pooltel võimaldati tutvuda toimikuga DVD kaudu. Leebema kohtlemise teatise raames tehtud suuliste avaldustega sai tutvuda komisjoni ruumides. Toimikuga tutvumise ajal võimaldati pooltel kolmel korral täiendava DVD kaudu tutvuda ka sellise teabega, mille kasutamist esialgu võimalikuks ei peetud.

Vastuväidetele vastamiseks antud ajavahemiku pikendamine

Esialgu anti vastuväidete adressaatidele vastuväidete suhtes kirjalike märkuste esitamiseks aega kaks kuud alates komisjoni DVD-l esitatud toimiku kättesaamisest. Pärast mitme osalise taotlust ning lisateabe avaldamist ja vahepealset puhkusteperioodi pikendati kaks korda kuu aja võrra kõikidele vastuväidete adressaatidele määratud tähtaega. Erandkorras pikendas tähtaega konkurentsi peadirektoraat ise, tehes seda ärakuulamise eest vastutava ametniku heakskiidul. Pärast põhjendatud ja õigustatud taotlust pikendas ärakuulamise eest vastutav ametnik täiendavalt mitme osalise tähtaega. Üldiselt oli menetlusesosalistele vastuväidetele vastamiseks antud tähtaeg keskmiselt neli kuud. Kõik osalised pidasid tähtajast kinni.

SUULINE MENETLUS

Suuline ärakuulamine

Kõik kontsernid peale RAF Rubinetteria SpA kasutasid suulise ärakuulamise õigust. Suuline ärakuulamine toimus 12.–14. novembril 2007 (6).

Asjaolusid käsitlev kiri

Asjaolusid käsitlev kiri saadeti kõikidele osalistele 9. juulil 2009. Kirjas juhtis komisjon tähelepanu teatavatele tõenditele, millele ta ei olnud vastuväidetes eraldi viidanud või toetunud, kuid millele tal oli kavas toetuda lõplikus otsuses. Osalisi teavitati ka järeldustest, mis oli võimalik teha vastuväidete toetuseks esitatud tõendite põhjal. Kuigi vastuväidete koostamisel ei toetutud teatavatele tõenditele, kuulusid need tutvumiseks antud toimikusse. Osalistele anti kolm nädalat aega, et vastata asjaolusid käsitlevale kirjale.

Olles konsulteerinud nõuandekomiteega, taotles üks osaline teistkordset suulist ärakuulamist väidetavalt põhjendamatult kaua kestnud haldusmenetluse tõttu.

OTSUSE EELNÕU

Pärast adressaatide kirjalike ja suuliste avaldustega tutvumist jäi komisjon oma vastuväidete juurde 63 juriidilise isiku puhul, kes kuuluvad 17 kontserni, kahe ettevõtja puhul otsustati vastuväidetest loobuda (7). Kahe ettevõtja puhul, kellele otsuse eelnõus viidati, vähendati oluliselt rikkumise kestust enamikus riikides ja rikkumise kogukestust vähendati peaaegu 19 aastalt umbes 12 aastale.

Võrreldes vastuväidetes esitatuga kitsendati mitme ettevõtja puhul rikkumise ulatust ja vähendati selles osalust. Kõikide tooterühmade puhul ja kogu geograafilises piirkonnas (Austrias, Belgias, Itaalias, Madalmaades, Prantsusmaal ja Saksamaal) peetakse vastutavaks ühes ja järjepidevas rikkumises osalemise eest ainult kaheksat ettevõtjat. Ülejäänud ettevõtjaid peetakse vastutavaks ühe ja järjepideva rikkumise eest riikides, kus nende tegelik osalus kartellis oli võimalik kindlaks teha, sest toimikus leiduvad tõendid ei ole piisavad, et kindlalt tõendada, et kõnealused ettevõtjad olid teadlikud või pidid olema teadlikud kartelli geograafilisest ulatusest. Viit Itaalia tootjat peetakse vastutavaks ebaseaduslike kontaktide eest seoses kraanide, toruliitmike ja vannitoakeraamikaga, sest nad tegutsesid ja olid teadlikud kartellikokkuleppest ainult Itaalias, kuid kokkulepe ei hõlmanud dušikabiine. Ülejäänud ettevõtjaid peetakse vastutavaks ühe ja järjepideva rikkumise eest, mis hõlmab kõiki kolme tooterühma, sest kuigi nad ei tegutsenud muudel tooteturgudel, olid nad teadlikud (või pidid olema teadlikud) konkurentsi kahjustava kokkuleppe täielikust ulatusest. Trahvi arvutamisel võetakse arvesse siiski ainult müüki turgudel, kus kõnealused ettevõtjad tegutsesid. Otsuses märgitakse, et Madalmaadele ei saa rikkumise aegumise tõttu trahvi määrata.

Seoses haldusmenetluse kestusega käesoleva juhtumi puhul tuletan meelde, et põhiõiguste harta artiklis 41 sätestatakse, et igaühel on õigus sellele, et liidu institutsioonid ja asutused käsitleksid tema küsimusi mõistliku aja jooksul. Kogu menetlus on kestnud umbes viis aastat ja kuus kuud, üle kolme aasta on aga möödunud vastuväidete esitamisest ja umbes 31 kuud suulisest ärakuulamisest. Suulise ärakuulamise järel on märkimisväärselt viivitatud, sellest hoolimata, et komisjon avaldas siis asjaolusid käsitleva kirja, millele osalistel anti võimalus vastata, ning on kontrollinud ja hinnanud mitme ettevõtja väidet suutmatuse kohta trahvi maksta. Igal juhul võib jätta lahtiseks, kas komisjonil kulus otsuse vastuvõtmiseks liiga kaua aega ja nii rikuti mõistliku aja põhimõtet, sest puuduvad tõendid, et viivitamisega rikuti kaitseõiguse tõhusat kasutamist (8).

Olen arvamusel, et otsuse eelnõus on esitatud ainult niisugused vastuväited, mille kohta pooled on saanud oma seisukoha teatavaks teha.

Leian, et menetluse kõigi poolte õigusest ärakuulamisele on käesoleva juhtumi puhul kinni peetud.

Brüssel, 21. juuni 2010 Michael ALBERS

(1) Vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklitele 15 ja 16 (EÜT L 162, 19.6.2001, lk 21).

(2) Masco, Sanitec, Grohe, American Standard, Hansa, […], Villeroy&Boch, Duscholux, Duravit, Roca, Dornbracht, Kludi, Artweger, Rubinetteria Cisal, […], Mamoli Rubinetteria, RAF Rubinetteria, Teorema Rubinetteria ja Zuchetti Rubinetteria.

(3) Vannitoa seadmete ja sisustuse turg koosneb järgmistest tooterühmadest: i) kraanid ja toruliitmikud, ii) dušikabiinid ja iii) vannitoakeraamika.

(4) Austria, Belgia, Itaalia, Madalmaad, Prantsusmaa ja Saksamaa.

(5) Nõukogu määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1).

(6) Kuigi kõik kontsernid peale RAF Rubinetteria olid ärakuulamisel esindatud, ei osalenud kõik ettevõtjatesse American Standard, Duscholux ja Sanitec kuuluvad juriidilised isikud iseseisvalt: Trane Inc (endine American Standard Corporation), Duscholux AG, Allia SA/SAS, produits Céramiques de Touraine SA, Keramag Keramische Werke A.G., Keramag Vertriebsges. m.b.H., Keramag Belgium N.V. (SA), Keramag Netherlands B.V., Koralle Sanitärprodukte GmbH, Koninklijke Sphinx B.V., Sphinx Bathrooms Belgium N.V. (SA) ja Pozzi-Ginori SpA.

(7) […]

(8) Vt Euroopa Kohtu 21. septembri 2006. aasta otsus kohtuasjas C-105/04 P, punkt 35 jj, Nederlandse Federatieve vereniging voor de Groothandel op Elektrotechnisch Gebied (FEG).